શહેર ભાજપની આંતરિક જૂથબંધીની ચરમસીમા ગુરુવારે મેયર, ડે.મેયર સહિતના પદાધિકારીઓની પસંદગીમાં જોવા મળી હતી. 11 વાગ્યે સામાન્ય સભા મળે તેની 15 મિનિટ બાકી હતી ત્યાં સુધી ખેંચાતાણી ચાલી હતી. સી.આર. પાટીલ સામે એકજૂટ થઈ ગયેલાં તમામ જૂથોની ગણતરી સંપૂર્ણ સફળ થઈ શકી નહતી. બિલકુલ છેલ્લીઘડીએ નામો નક્કી થયાં હતાં. તેમાં ડો.જગદીશ પટેલને મેયર, નિરવ શાહને ડે.મેયર, અનિલ ગોપલાણીને સ્થાયી સમિતિના અધ્યક્ષ અને ગિરિજાશંકર મિશ્રાને શાસકપક્ષના નેતા તરીકે પસંદ કરાયા હતાં. આમતો શહેરભાજપના પાંચ જૂથમાંથી ચાર જૂથને એક એક પદ મળ્યુ હોય તેવું જણાયું હતું પરંતુ હર્ષ સંઘવી અને નાનુ વાનાણી એટલે કે પાટીદાર ઉદ્યોગપતિઓના જૂથને તેમની માગણી મુજબના પદ મળ્યાં હતાં. પૂર્ણેશ મોદીના જૂથને ડે.મેયર પદ અને સી.આર.પાટીલ જૂથને શાસકપક્ષ નેતાનું પદ મળ્યું હતું. નિતીન ભજીયાવાળા અને દર્શના જરદોશના જૂથને ફાળે કંઈ આવ્યું હોય તેવું જણાયુ નહતું. સત્તાની વહેંચણીની આખી કવાયતમાં જે છેલ્લીઘડી સુધીની ખેંચાતાણી ચાલી હતી તેમાં મહિલાનો એકડો નીકળી ગયો હતો. અલબત્ત, માત્ર બતાવવા ખાતર દક્ષા જરીવાળાને પાલિકામાં દંડક તરીકેનો માત્ર શોભાના ગાંઠિયા જેવો ઊભો કરાયેલો હોદ્દો અપાયો હતો. પાલિકામાં ભાજપના શાસનમાં પહેલીવાર મુખ્ય ચાર હોદ્દાઓમાં એકપણ મહિલાને સ્થાન નહીં અપાયું હોવાનો આ પહેલી ઘટના નોંધાઈ હતી.